**АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС**

**2019 ОНЫ 10-Р САРД ХИЙЖ ГҮЙЦЭТГЭСЭН**

**АЖЛЫН МЭДЭЭ**

2019.10.28. Зуунмод.

Аймгийн ИТХ-ын Тэргүүлэгчдийн ээлжит бус-4 дүгээр хуралдаан 2018 оны 10-р сарын 09-ний өдөр хуралдаж ИТХ-ын Арвандөрөвдүгээр хуралдаанаар хэлэлцэх “Хөгжлийн түүчээ-Төв аүймаг 2024” аймгийн хэтийн зорилтын хэрэгжилтийн явцын тухай, аймгийн эдийн засаг, нийгмийг хөгжүүлэх үндсэн чиглэл батлах тухай, Буддын шашны сүм хийд байгуулах, үйл ажиллагаа явуулах зөвшөөрөл хүссэн хүсэлтийн хүсэлтэд Хурлын Эдийн засаг, төсөв санхүү өмчийн бодлого, Үйлдвэрлэл дэд бүтэц, Байгаль орчин хөдөөгийн хөгжлийн хороо, Нийгмийн бодлогын хороо, Нутгийн удирдлага, хууль хяналт гадаад харилцааны хороо, Хүний эрхийн хороодоос хийсэн дүгнэлтийг хэлэлцээд Хурлын хуралдаанд сонсгож хэлэлцүүлэв.

Аймгийн ИТХ-ын бодлогын 6 хороод 10-р сарын 7-8-ны өдрүүдэд ажиллаж ИТХ-ын Арвандөрөвдүгээр хуралдаанаар хэлэлцэх асуудлуудад дүгнэлт гаргаж ажиллав.

**Аймгийн ИТХ-ын XIV хуралдаанаар:**

Аймгийн иргэдийн Төлөөлөгчдийн Хурлын ээлжит Арвандөрөвдүгээр хуралдаан 2019 оны 10-р сарын 10-ны өдөр аймгийн ЗДТГ-ын Хуралдааны танхимд 73 хувийн ирцтэйгээр хуралдаж дараах асуудлуудыг хэлэлцэв.

1. “Хөгжлийн түүчээ-Төв аймаг-2024” аймгийн хөгжлийн хэтийн зорилтын хэрэгжилтийн явцын тайланг хэлэлцээд “Хөгжлийн түүчээ-Төв аймаг-2024” аймгийн хөгжлийн хэтийн зорилтын 4 бүлэг, 103 зорилт, 208 заалтыг аймаг, сумын түвшинд хэрэгжүүлэх ажлыг зохион байгуулж, аймгийн Засаг даргын 2016-2020 оны үйл ажиллагааны хөтөлбөр, эдийн засаг нийгмийг хөгжүүлэх жил жилийн үндсэн чиглэл, салбаруудын хөгжлийн бодлогын баримт бичгүүдэд тусган батлуулж хэрэгжилтийг ханган ажиллаж байгаа бөгөөд “Хөгжлийн түүчээ-Төв аймаг-2024” хэтийн зорилтын хэрэгжилтийг 2018 онд хүрэх 44 шалгуур үзүүлэлтээр дүгнэж үзэхэд аймгийн Дотоодын нийт бүтээгдэхүүний хэмжээ 594,3 тэрбум төгрөгт хүрч дотоодын нийт бүтээгдэхүүний жилийн дундаж өсөлтийг 8 хувьд хүргэх зорилт бүрэн хангагдаж ДНБ-ийн өсөлт 16,4 хувьд хүрсэн, дотоодын үйлдвэрлэлийг дэмжсэн шийдвэрийг гаргаж, баялаг бүтээгч, өрхийн үйлдвэрлэгч нарын үйлдвэрлэсэн 186,2 тн мах, 125,1 тн сүү, 202,1 тн төмс, хүнсний ногоогоор орон нутгийн төсөвт байгууллагуудын хэрэгцээг хангаж ажилласнаас гадна үзэсгэлэн худалдааны давтамжийг нэмэгдүүлэн 2017-2019 онд 23 удаа зохион байгуулж, давхардсан тоогоор 27 сумын 2021 баялаг бүтээгч иргэн, аж ахуйн нэгж оролцож, 2044.3 сая төгрөгийн борлуулалт хийгдсэн.

Баяндэлгэр, Аргалант суманд 400 үнээтэй 10 ферм бүхий Монголын анхны сүүний кластер ферм, томоохон сүүний үйлдвэрүүдийн сүү хөргөлтийн 8 төв шинээр байгуулагдаж, нийт 34 хөргөлтийн төв ажилласнаар 2017 онд 62.1 сая.л, 2018 онд 90.0 сая.л сүүг бэлтгэж суурь оноос 27 хувиар өссөн байна.

Тэжээл үйлдвэрлэлийг нэмэгдүүлэх бодлогыг эрчимтэй хэрэгжүүлэн 2017 онд 7069 га-д тэжээлийн ургамал тариалж, 12408 тн, 2018 онд нийт 23372 га талбайгаас 63.9 мянган тн ногоон тэжээл хураан авч 2018 онд тэжээлийн ургацаар улсад тэргүүлсэн байна.

Улс, орон нутгийн төсвийн хөрөнгө оруулалтыг нэмэгдүүлэн, хувийн хөрөнгө оруулагчдыг дэмжин хамтран ажиллаж 2017 онд 49,1, 2018 онд 50,6, 2019 онд 85,0 нийт 184,7 тэрбум төгрөгийн хөрөнгө оруулалтын ажил хийгдсэн байна.

Тайлант хугацаанд байнгын ажлын байранд 2639 иргэнийг зуучилж, шинээр 3602 байнгын ажлын байр бий болгож, түр ажлын байраар 33525 иргэнийг хангаж, орлогыг нь нэмэгдүүлэн амьдарлын чанарыг дээшилсэн.

“Хөгжлийн түүчээ-Төв аймаг-2024” аймгийн хөгжлийн хэтийн зорилтыг хэрэгжүүлэх чиглэлээр хүрсэн үр дүн, ололт амжилтыг улам бататган, цаашид санхүүгийн эх үүсвэр дутагдсан, хэрэгжилт удаашралтай байгаа ажлуудыг анхаарч ажиллах шаардлагатай байгааг тэмдэглээд “Хөгжлийн түүчээ-Төв аймаг-2024” аймгийн хөгжлийн хэтийн зорилтын хэрэгжилтийн явц 68.92 хувийн гүйцэтгэлтэй байх тул “ТОДОРХОЙ ҮР ДҮНД ХҮРСЭН” гэж дүгнээд аймгийн хөгжлийн хэтийн зорилтын хэрэгжилтийн явц байдал, зорилтот түвшинг хангах бодит нөөц, бололцоо байгаа эсэхэд үнэлэлт, дүгнэлт хийж, зарим зорилт, шалгуур үзүүлэлтийг тодотгон, хэрэгжүүлэх арга хэмжээг нарийвчлан төлөвлөж, ололттой ажлуудыг бататган, үргэлжлүүлэн хийж шаардлагатай асуудлуудыг аймгийн дунд болон богино хугацааны бодлогын баримт бичгүүдэд тусгаж үр дүнтэй хэрэгжүүлэх талаар тодорхой арга хэмжээ авч ажиллахыг аймгийн Засаг даргад үүрэг өглөө.

2. Аймгийн эдийн засаг нийгмийг 2020 онд хөгжүүлэх үндсэн чиглэлийн төслийг хэлэлцээд аймгийн хэтийн зорилт “Хөгжлийн Түүчээ–Төв аймаг”-2024, Засаг даргын 2016-2020 оны үйл ажиллагааны хөтөлбөр, хэрэгжүүлэх арга хэмжээний төлөвлөгөө болон Үндэсний хэмжээний хөтөлбөрүүд, дэд хөтөлбөрүүд, Монгол улсын эдийн засаг, нийгмийг 2020 онд хөгжүүлэх үндсэн чиглэл, Монгол улсын 2020 оны хөрөнгө оруулалтын төлөвлөгөөнд хүргүүлсэн саналтай уялдуулан аймгийн эдийн засаг, нийгмийг 2020 онд хөгжүүлэх үндсэн чиглэлийг боловсруулсныг тэмдэглээд аймгийн эдийн засаг, нийгмийг 2020 онд хөгжүүлэх Үндсэн чиглэлийг батлав.

2. 2019 оны 01 дүгээр сарын 01-ний өдрөөс эхлэн мөрдөгдөж буй “Төрийн албаны тухай” хууль /шинэчилсэн найруулга/, уг хуулийг хэрэгжүүлэх зорилгоор баталсан дүрэм, журмуудын хэрэгжилтийг хангаж, аймагт үйл ажиллагаа явуулдаг нутгийн захиргааны болон төрийн үйлчилгээний байгууллагуудад чадахуйн зарчмыг мөрдүүлж, өндөр ёс зүйтэй, өргөн мэдлэг чадвартай, сахилга хариуцлагатай төрийн албыг төлөвшүүлж, цахим технологийг төрийн үйл ажиллагаанд өргөнөөр нэвтрүүлж, иргэдэд үзүүлэх үйлчилгээний чанар хүртээмж, шуурхай байдлыг нэмэгдүүлэх зорилгоор аймгийн хэмжээнд 2020 оныг “Хүртээмжтэй, чанартай төрийн үйлчилгээ”-ний жил болгон зарлав.

3. Буддын шашны сүм хийд байгуулах, үйл ажиллагаа явуулах зөвшөөрөл хүссэн хүсэлтийг хэлэлцээд “Өрнөн дэлгэрэх амирлан тэгчилэн” хийдэд буддын шашны байгууллагын үйл ажиллагаа явуулах зөвшөөрөл олгохыг хуралдаанд оролцсон төлөөлөгчдийн олонхийн саналаар дэмжиж Төр, сүм хийдийн харилцааны тухай хууль, аймгийн иргэдийн Төлөөлөгчдийн Хурлын 2019 оны арвангуравдугаар хуралдааны 08 дугаар тогтоолоор батлагдсан “Төв аймгийн нутаг дэвсгэрт шашны байгууллага байгуулах зөвшөөрөл олгох, зөвшөөрлийг цуцлах, үйл ажиллагаанд хяналт тавих журам” болон бусад холбогдох хууль тогтоомжийг мөрдөж ажиллахыг Зуунмод сумын “Өрнөн дэлгэрэх амирлан тэгчилэн” хийдэд үүрэг болгов.

**- Тэргүүлэгчдийн XIV-р Хуралдаанаар:**

Аймгийн ИТХ-ын Тэргүүлэгчдийн XIV-р хуралдаан 10-р сарын 03-ны өдөр хуралдаж 10 асуудал хэлэлцэн Хурлын хуралдаанаар хэлэлцэх 4 асуудлуудыг Хурлын хороодод шилжүүлж, 2 тогтоол батлан, хуралдааны 3 тэмдэглэлээр үүрэг өгөв. Тус хуралдаанаар:-

1.Аймгийн ИТХ-ын ээлжит 14 дүгээр хуралдааны хэлэлцэх асуудалд нэмэлт оруулах тухай асуудлыг хэлэлцээд “Хуралдааны тов тогтоож, хэлэлцэх асуудал батлах тухай” аймгийн иргэдийн Төлөөлөгчдийн Хурлын Тэргүүлэгчдийн 2019 оны 86 дугаар тогтоолын 2 дугаар заалтад “2.4 Буддын сүм хийд байгуулах, үйл ажиллагаа явуулах зөвшөөрөл хүссэн хүсэлтийн тухай” асуудлыг нэмж хэлэлцүүлэхээр шийдвэрлэв.

2. ”Хөгжлийн түүчээ-Төв аймаг 2024” аймгийн хэтийн зорилтын хэрэгжилтийн явцыг хэлэлцээд Хурлын хороодод дүгнэлт гаргуулахаар шилжүүлэв.

3. Аймгийн эдийн засаг, нийгмийг 2020 онд хөгжүүлэх Үндсэн чиглэлийн төслийг хэлэлцээд Хурлын хороодод дүгнэлт гаргуулахаар шилжүүлэв.

4. Аймгийн ИТХ-ын 2018 оны 10 дугаар хуралдааны “Газрын төлбөрийн хэмжээг шинэчлэн тогтоох тухай” 03 дугаар тогтоолд өөрчлөлт оруулах тухай асуудлыг хэлэлцээд Хурлын Эдийн засаг, төсөв санхүү өмчийн бодлогын хороонд шилжүүлэв.

5. Төрөөс ойн талаар баримтлах бодлогыг хэрэгжүүлэх арга хэмжээний төлөвлөгөөний хэрэгжилтийг хэлэлцээд “Төрөөс ойн талаар баримтлах бодлогыг хэрэгжүүлэх арга хэмжээний төлөвлөгөө”-ний хэрэгжилтийг эрчимжүүлж, “үнэлэх боломжгүй” гэж үнэлэгдсэн 3, “эрчимжүүлэх шардлагатай” гэж үнэлэгдсэн 3 арга хэмжээний хэрэгжилтийг бүрэн хангаж ажиллах, “Аймгийн ойн менежментийн төлөвлөгөө” болон ой бүхий сумдын ойн менежментийн төлөвлөгөөнд тусгагдсан арга хэмжээг аймаг, сумдын эдийн засаг, нийгмийг хөгжүүлэх жил жилийн Үндсэн чиглэл, төсөвт тусган хэрэгжилтийг хангаж ажиллах, Ойн тухай хуульд заасан 16 насанд хүрсэн иргэн бүр нэг, аж ахуйн нэгж, байгууллага таваас доошгүй мод тарьж ургуулах, услах, арчлах бөгөөд өөрийн хүчээр гүйцэтгэх боломжгүй тохиолдолд зардлыг хандивлах тухай 31 дүгээр зүйлийн 31.1 дэх заалтын хэрэгжилтийг бүрэн хангаж, үр дүнг дээшлүүлэх зорилгоор сум бүрээр нэг мод тарих зардлын нормативыг батлах, өөрийн хүчээр мод тарьж ургуулаагүй нөхцөлд уг нормативын дагуу зардлыг нь авч хуримтлуулж зарцуулах асуудлыг тусган “Бүх нийтээр мод тарих ажлыг зохион байгуулах журам”-ыг шинэчлэн баталж, хэрэгжүүлж ажиллах, аймгийн нутагт дасан зохицож, түргэн ургах чадвартай модыг сонгож тарьж ургуулах талаар хийж буй ажлын цар хүрээг өргөжүүлж, Байгалийн нөөц ашигласны төлбөрийн тухай хуулийн 18 дугаар зүйлийн 18.1-д заасны дагуу ойн нөөц ашигласны төлбөрийн орлогоос, ойг хамгаалах, нөхөн сэргээх арга хэмжээнд зарцуулж буй хөрөнгийн хэмжээ хуульд заасан 85 хувьд хүрэхгүй, сүүлийн жилд буурах хандлагатай байгаад дүгнэлт хийж, хуулийн заалтыг хангах талаар сумдын дарга нарын үүрэг, хариуцлагыг өндөржүүлж ажиллахыг аймгийн Засаг даргад үүрэг чиглэл өглөө.

6.Хог хаягдлыг ангилах, цуглуулах, тээвэрлэх, хадгалах, дахин ашиглах, дахин боловсруулах, сэргээн ашиглах, устгах, булшлах үйл ажиллагаа эрхэлдэг болон байгаль орчинд ээлтэй, хаягдалгүй технологи нэвтрүүлсэн иргэн, аж ахуй нэгжийг урамшуулах журмын төслийг хэлэлцээд тус асуудлын боловсруулалтын түвшинг сайжруулан Тэргүүлэгчдийн хуралдаанд дахин танилцуулах үүргийг өгч буцаав.

7. “Аймгийн нийтийн аж ахуйг 2017-2024 онд хөгжүүлэх бодлого”-ын хэрэгжилтийн явцыг хэлэлцээд “Аймгийн нийтийн аж ахуйг 2017-2024 онд хөгжүүлэх бодлого”-ын зорилтуудын хэрэгжилтийн явцын тайланд үнэлгээ, дүгнэлт өгч хэрэгжилт нь удаашралтай байгаа арга хэмжээг эрчимжүүлэх, Засаг даргын энэ бүрэн эрхийн хугацаанд хэрэгжүүлэх, санхүүжилтийн эх үүсвэрийг шийдвэрлэх боломжтой арга хэмжээнүүдийг аймгийн эдийн засаг, нийгмийг 2020 онд хөгжүүлэх Үндсэн чиглэл, төсөвт тусган батлуулж хэрэгжилтийг хангаж ажиллах, Аймгийн газар зохион байгуулалтын ерөнхий төлөвлөгөөнд нийцүүлэн сумдын нутаг дэвсгэрийн хөгжлийн төлөвлөгөө боловсруулах талаар зөвлөмж, аргачлалаар хангаж, сумын төсөв, бусад бололцоотой эх үүсвэрээс санхүүжүүлэх замаар уг төлөвлөгөөг мэргэжлийн байгууллагаар хийлгэж эхлэх, энэ ажлын хүрээнд сумын төвийн хөгжлийн ерөнхий төлөвлөгөөний хэрэгжилтийг эрчимжүүлж, арга хэмжээний төлөвлөгөөг боловсруулж батлуулах ажлыг шуурхайлах, Гэр хорооллын айл өрхүүдийг хашаандаа тохилог амьдрах “Эко тохилог хашаа” төслийг иргэдийн оролцоотойгоор хэрэгжүүлэх ажлын үр дүнг дээшлүүлж, загвар зургийн дагуу тохижуулсан эко тохилог хашааны судалгааг сум бүрээр тооцон гаргаж, энэ талаар дэвшүүлсэн зорилт хэрхэн хэрэгжиж, шаардлага хангаж буй эсэхэд дүгнэлт хийж ажил эрчимжүүлэх талаар авах арга хэмжээг аймаг, сумдын ирэх оны эдийн засаг, нийгмийг хөгжүүлэх Үндсэн чиглэлд тусган батлуулж, хэрэгжилтийг хангаж ажиллахыг аймгийн Засаг даргад даалган хуралдааны тэмдэглэлээр үүрэг өгөв.

8. Аймгийн “Нийгмийн салбарын боловсон хүчний бодлогыг хэрэгжүүлэх II үе шатны төлөвлөгөө”-ний хэрэгжилтийг хэлэлцээд нийгмийн салбарын боловсон хүчний хүний нөөцийн хангалтыг нэмэгдүүлж тогтвор суурьшилтай ажиллахад дэмжлэг үзүүлэх ялангуяа сумдад дутагдалтай байгаа эрүүл мэндийн ажилтан, бага эмч, эм зүйч, сувилагч, хөгжмийн багш зэрэг мэргэжилүүдийн судалгааг нарийвчлан гаргаж, орон нутагт шаардлагатай байгаа мэргэжилтэй ажилтныг бодлогоор дэмжиж бэлтгэх, Ерөнхий боловсролын сургуульд суралцагчдыг сум орон нутагтаа ажиллаж амьдрах хүсэл сонирхол, сэтгэл зүйтэй болгох талаар ухуулга сурталчилгаа, соён гэгээрүүлэх ажлыг зохион байгуулж, нийгмийн салбарын чиглэлээр суралцах хүүхдүүдийг бүртгэлжүүлж, сургалтын төлбөрөө төлөх, сурч боловсрох, төгсөж ирээд тогтвор суурьшилтай ажиллахад нь нөөц бололцоондоо тулгуурлан дэмжлэг туслалцаа үзүүлж тус салбарын боловсон хүчний хангалтыг эрс сайжруулах, Боловсролын салбарын ажиллагсдын мэдлэг чадварыг дээшлүүлж элсэлтийн ерөнхий шалгалтад бэлтгэх ажлыг эрчимжүүлж чанарын түвшинг ахиулах, улсын хэмжээнд доогуур үнэлэгдэж буй математик, гадаад хэл, физикийн хичээлүүдийн сургалтын чанарыг сайжруулах ажлыг анхааралдаа авч, суралцагч хүүхдүүдийг идэвхи санаачлагыг өрнүүлж, дугуйлан секцэнд хамруулж ажиллахыг аймгийн Засаг даргад даалган хуралдааны тэмдэглэлээр үүрэг өгөв.

9. Төрийн дээд одон медальд уламжлах тухай асуудлыг хэлэлцээд аймгийн эрүүл мэндийн салбарын хөгжилд авъяас билэг, хүч хөдөлмөрөө дайчлан олон жил, үр бүтээлтэй ажиллаж үнэтэй хувь нэмэр оруулсан, мөн залуу хойч үеийг өөрийн арга туршлагаар залгамжлан хүмүүжүүлж байгаа дараах иргэдийг Монгол Улсын төрийн дээд одон медалиар шагнуулахаар Монгол Улсын Ерөнхийлөгчид уламжлав.

10.Сүм хийд байгуулах хүсэлтийн тухай асуудлыг хэлэлцээд Хурлын Нутгийн удирдлага хууль, хяналт гадаад харилцааны хороонд дүгнэлт гаргуулахаар шилжүүлэв.

**- Тэргүүлэгчдийн ээлжит бус V-р Хуралдаанаар:**

1.Аймгийн ИТХ-ын Тэргүүлэгчдийн ээлжит бус 5-р хуралдаан 2019 оны 10-р сарын 09-ний өдөр хуралдаж аймгийн ИТХ-ын Хуралдаанаар хэлэлцэх “Хөгжлийн түүчээ-Төв аймаг 2024” аймгийн хэтийн зорилтын хэрэгжилт, аймгийн эдийн засаг нийгмийг 2020 онд хөгжүүлэх Үндсэн чиглэлийн төсөл, Буддын сүм хийд байгуулах зөвшөөрөл хүссэн тухай асуудлуудад Хурлын хороодоос хийсэн дүгнэлтийг хэлэлцээд Хурлын Хуралдаанд шилжүүлэв.

2.Аймгийн ИТХ-ын 2018 оны 10 дугаар хуралдааны “Газрын төлбөрийн хэмжээг шинэчлэн тогтоох тухай” 03 дугаар тогтоолд өөрчлөлт оруулах тухай асуудлыг төсөл өргөн баригч эргүүлэн татсан тул Хурлын Хуралдаанаар хэлэлцэх асуудлаас хасаж Хурлын хэлэлцэх асуудалд өөрчлөлт оруулах тухай тогтоолыг батлав.

3. Монгол Улсын төлөөллийн байгууллагыг бэхжүүүлэх нь төсөл, Тунгаамал төв ТББ-тай хамтран хэрэгжүүлж буй хурлын ил тод, нээлттэй байдал, иргэдийн оролцоог хангах тэтгэлэгийн хүрээнд Аймгийн ИТХ-ын Ажлын албанаас “Үнэлгээ хийх аргачлал батлах тухай”, “Иргэний хяналтын зөвлөл байгуулж, ажиллах журмыг батлах тухай”, “Нийтийн сонсгол зохион байгуулах тухай” асуудлыг хэлэлцээд Хөгжлийн бодлого төлөвлөлтийн тухай хууль, Захиргааны ерөнхий хууль, Нийтийн сонсголын тухай хууль, Шилэн дансны тухай хууль, Мэдээллийн ил тод байдал, мэдээлэл авах эрхийн тухай хууль болон тэдгээрийг хэрэгжүүлэх чиглэлээр батлагдсан журмыг хэрэгжүүлэх зорилгоор аймаг, сумын иргэдийн Төлөөлөгчдийн Хурлын дэргэд Иргэдийн зөвлөлийг байгуулан ажиллуулж аймаг, сумын ИТХ, Тэргүүлэгчдээс батлагдан гарах хөтөлбөрүүд, бодлогын баримт бичгийн төсөлд санал өгөх, аймаг, сумын Засаг даргын үйл ажиллагааны хөтөлбөр, эдийн засаг нийгмийг хөгжүүлэх үндсэн чиглэлийн хэрэгжилтэд хяналт, үнэлгээ хийхэд оролцох, төсөв, орон нутгийн хөгжлийн сангийн зарцуулалт, худалдан авах ажиллагааны хэрэгжилтийг хянах, ИТХ-аас батлагдсан шийдвэрийг иргэдэд мэдээллэх үүрэг хүлээнэ. Иргэний хяналтын зөвлөлийг байгуулж ажиллуулах, түүний үйл ажиллагааг зохицуулах зорилгоор “Аймаг, сумын иргэдийн Төлөөлөгчдийн Хурлын дэргэд иргэний хяналтын зөвлөлийн ажиллах журам”-ыг батлав.

4. “Нийтийн сонсгол зохион байгуулах аргачлал”-ыг аймаг, сумдын иргэдийн Төлөөлөгчдийн Хурал /цаашид “Хурал” гэх/ албан тушаалтны үйл ажиллагаанд хяналт тавих, хууль тогтоомж, захиргааны хэм хэмжээний актын хэрэгжилтийг үнэлэх, нийтийн эрх ашгийг хөндсөн асуудлаар шийдвэр гаргахын өмнө төрийн байгууллага, иргэн, хуулийн этгээд, мэргэжлийн шинжээчээс санал сонсох, мэдээлэл авах зорилгоор нийтийн сонсгол зохион байгуулахад мөрдөхөөр “Нийтийн сонсгол зохион байгуулах аргачлал”-ыг батлав.

Нийтийн сонсгол зохион байгуулах аргачлалын дагуу өөрийн суманд Нийтийн сонсголын тухай хуулийн дагуу ерөнхий хяналтын, төсвийн, орон нутгийн сонсголыг зохион байгуулж ажиллахыг сумдын ИТХ-д зөвлөв.

5. Хөгжлийн бодлого төлөвлөлтийн тухай хууль, Засгийн газрын 2017 оны 89 дүгээр   тогтоолын  хавсралтаар батлагдсан “Бодлогын  баримт  бичгийн хэрэгжилт, захиргааны байгууллагын үйл ажиллагаанд хяналт-шинжилгээ, үнэлгээ хийх нийтлэг журам”, Засгийн газрын Хэрэг эрхлэх газрын даргын 2017 оны 12 дугаар сарын 15-ны өдрийн 302 дугаар тушаалын 2 дугаар хавсралтаар батлагдсан “Хэрэглэгчийн үнэлгээний ерөнхий удирдамж”-ийг тухайн засаг захиргааны нэгжид хэрэгжүүлэхэд ашиглах зорилгоор бодлогын бичиг баримтуудад \хөтөлбөр, эдийн засаг нийгмийг хөгжүүлэх үндсэн чиглэл, Засаг даргын үйл ажиллагааны хөтөлбөр\ үнэлгээ хийхэд удирдамж болгон Бодлогын бичиг баримтад үнэлгээ хийх аргачлалыг 1 дүгээр, үнэлгээний тайлан бичих бүтцийн загварыг 2 дугаар хавсралтаар тус тус батлав.

Аймгийн ИТХ, Тэргүүлэгчдээс батлагдан гарсан бодлого, шийдвэрт батлагдсан аргачлалын дагуу үнэлгээ хийж, тухай бүр Тэргүүлэгчдийн хуралдаанд тайлагнахыг аймгийн ИТХ-ын Нарийн бичгийн даргад даалгав.

Бодлогын баримт бичигт үнэлгээ хийх аргачлалыг сумын Хурлаас баталсан бодлогын баримт бичигт үнэлгээ хийж, үр дүнг тооцож ажиллахыг сумын ИТХ-д зөвлөв.

6. Төрийн дээд одон медальд уламжлах тухай аймгийн эдийн засаг нийгэм, хөдөө аж ахуйн салбарын хөгжилд авъяас билэг, хүч хөдөлмөрөө дайчлан олон жил, үр бүтээлтэй ажиллаж, залуу хойч үеийг өөрийн арга туршлагаар залгамжлан хүмүүжүүлж байгаа иргэдийг Монгол Улсын төрийн дээд одон медалиар шагнуулахаар Монгол Улсын Ерөнхийлөгчид уламжлав.

Тэргүүлэгчдийн ээлжит бус 5-р хуралдаанаар 6 асуудал хэлэлцэж Хурлын хуралдаанд 3 асуудлыг шилжүүлж 4 тогтоол батлав.

Аймгийн иргэдийн Төлөөлөгчдийн Хурлын Ажлын алба Хуралдаанаас батлагдан гарсан тогтоол, шийдвэрүүд цаг хугацааны мэдээ, мэдээллийг khural.mn сайт болон Төв аймгийн ИТХ facebook paje хуудсаар дамжуулан олон нийтэд мэдээлэн ажиллаж байна.

Энэ сард аймгийн ИТХ-ын дарга, Ажлын албанд хандсан 23 албан бичиг ирснийг бүртгэн иргэдийн Төлөөлөгчдийн Хурлын дарга болон нарийн бичгийн даргад танилцуулан хариу өгөх шаардлагатай 3 бичигт албан хариуг өгч ажиллалаа.

Аймгийн ИТХ-ын даргад хандан ирсэн 1 иргэний өргөдлийн хариуг хуулийн хугацаанд багтаан шийдвэрлэж ажилласан байна. Аймгийн ИТХ-ын дарга, Хурлын Ажлын албанаас Ерөнхийлөгчийн Тамгын газар, салбарын яамдуудад болон холбогдох албан байгууллагад 24 бичгийг гарган хүргүүлж ажиллалаа.

Монгол Улсын Ерөнхийлөгчийн 2010 оны 63 дугаар зарлигаар жил бүрийн 5, 10 дугаар сарын хоёр дахь долоо хоногийн “Бямба” гарагийг бүх нийтээр мод тарих үндэсний өдөр болгож зарласаны дагуу намрын мод тарих өдөр 2019 оны аравдугаар сарын 12-ний өдөр Зуунмод сумын хэмжээнд үйл ажиллагаа явуулж байгаа албан байгууллага, аж ахуй нэгжүүдийн ажилчин, албан хаагчид Зуунмод гол дагуу болон өөрийн албан байгуулагынхаа гадна талбайд мод тарьсан бөгөөд аймгийн ИТХ-ын ажлын албаны хамт олон Зуунмод голын Цэцэрлэгт хүрээлэн Ногоон паспорт, ногоон төгөлд 15 мод тарьлаа.

Улс орон даяар төрийн албаны шинэтгэлийн дараагийн үе шат буюу Монгол Улсын Их хурлын 2017 оны намрын чуулганаар баталсан “Төрийн албаны тухай хууль”-ийн шинэчилсэн найруулгыг хэрэгжүүлэх, энэхүү хуулийн үзэл санаа, шинэтгэлийн бодлогыг тууштай хэрэгжүүлж, нутгийн захиргааны байгууллагуудын хүний нөөцийн чадавхийг нэмэгдүүлэх зорилгоор аймгийн Засаг даргын 2019 оны А/540 дүгээр захирамжаар “Мерит зарчимд суурилсан манлайлал” зөвлөгөөнийг 10-р сарын 17-ны өдөр Төв аймагт зохион байгууллаа. Зөвлөгөөнд аймгийн ИТХ-ын дарга Ц.Энхбат тэргүүтэй аймгийн удирдлагууд, Монгол улсын Төрийн албаны зөвлөлийн гишүүн, ажлын хэсгийн ахлагч Д.Зүмбэрэллхам тэргүүтэй Төрийн албаны зөвлөлийн төлөөлөл, Засгийн газрын Хэрэг эрхлэх газрын Хяналт шалгалт, үнэлгээ, дотоод аудитын газрын дарга Э.Бат-Идэр, “Мерит” төслийн төлөөлөгчид болон Төв аймгийн 500 орчим төрийн албан хаагч оролцлоо.

Тус зөвлөгөөний хүрээнд аймгийн ИТХ-ын дарга Ц.Энхбат “Мерит зарчимд суурилсан манлайлал” аймгийн зөвлөгөөнд оролцох Монгол улсын Төрийн албаны салбар зөвлөлийн гишүүн, ажлын хэсгийн ахлагч Д.Зүмбэрэллхам, Төрийн албаны зөвлөлийн сургалт сурталчилгаа мэдээллийн нэгдсэн сангийн газрын даргын албан үүргийг түр орлон гүйцэтгэгч Б.Оюуннасан, Төрийн албаны зөвлөлийн мэргэжилтэн Г.Нансалмаа, Төрийн албан зөвлөлийн дотод асуудал зохион байгуулалтын ажилтан Б.Гончигсумлаа нарыг хүлээн авч уулзсан юм.

## Монгол улсын төрийн албаны салбар зөвлөлийн гишүүн, ажлын хэсгийн ахлагч Д.Зүмбэрэллхам, аймгийн ИТХ-ын Ц.Энхбат, аймгийн ИТХ-ын нарийн бичгийн даргын үүргийг түр орлон гүйцэтгэгч Э.Доржсүрэн, аймгийн Засаг даргын орлогч Ч.Сарангэрэл, аймгийн ЗДТГ-ын дарга Б.Цэрэндаваа нар аймгийн ИТХ, аймгийн здтг-ын төрийн албаны ахмад ажилтуудтай уулзалт, ярилцлага хийж ажилласанаас гадна тус зөвлөгөөний өдөр төрийн байгууллагуудын “Нээлттэй хаалганы өдөрлөг”-ийг Солонго цогцолборт зохион байгуулагдсан юм.

Аймгийн иргэдийн Төлөөлөгчдийн Хурал, Удирдлагын Академи хамтран аймгийн ИТХ-ын Ажлын албаны ажилтнууд болон сумдын ИТХ-ын нарийн бичгийн дарга нарыг 2019 оны 10-р сарын 21-23-ны өдрүүдэд Удирдлагын академийн Мэргэжил дээшлүүлэх инситут дээр "Бодлого боловсруулалт, стратеги төлөвлөлт, төсөв санхүүгийн удирдлага" сэдэвт сургалтанд хамрууллаа.

Тус сургалтын хүрээнд "Орон нутгийн төсвийг төлөвлөх, хянахад ИТХ-ын гүйцэтгэх үүрэг", "Хууль тогтоомжийн хэрэглээ", "ИТХ-аас хийх хяналт шинжилгээ үнэлгээ", "Байгаль орчин, газрын харилцаанд ИТХ болон иргэдийн оролцоо" зэрэг сэдвүүдээр сургалт зохион байгуулж сертификат олгов.

Аймгийн ИТХ-ын Ажлын алба, "Тунгаамал төв" ТББ-тай хамтран 10-р сарын 23-ны өдөр "Бодлогын бичиг баримтыг боловсруулах, хэрэгжүүлэх, үнэлгээ хийхэд иргэдийг оролцоог сайжруулах" нь сэдэвт сургалтыг мөн зохион байгуулсан бөгөөд сургалтаар "Бодлогын баримт бичиг боловсруулахад анхаарах зарим асуудлууд", "Гэмт хэргээс урьдчилан сэргийлэх ажилд иргэдийн оролцоог хангах нь", "Хэрэглэгийн үнэлгээ- түүний онцлог", "Газрын төлөвлөлт, байгаль орчны үнэлгээ-иргэдийн оролцоо", "Албан тушаалын тодорхойлолтыг боловсруулах арга зүй" зэрэг сэдвүүдээр сургалт хийгдэв.

Энэ сард аймгийн ИТХ-ын Ажлын албанд Өндөрширээт, Цээл сумын ИТХ-д 10-р сарын ажлын тайлангаа ирүүлж ажилласан байна.

**Өндөрширээт сумын ИТХ:-**

Өндөрширээт сумын иргэдийн төлөөлөгчдийн хурлын тэргүүлэгчдийн хуралдаан 10 сарын 25-ны өдөр хуралдаж нийт 7 асуудлыг хэлэлцэн шийдвэрлэсэн байна.

Сумын орон нутгийн хөгжлийн сангийн хөрөнгөөр хийгдэж буй ажилд хяналт тавих хяналтын хороог шинэчлэн байгуулсан байна.

Хайрхан 2-р багийн төлөөлөгчдийн өдрийг 2019.10.18-ны өдөр зохион байгуулж нийт 82 иргэн хамрагдсан байна. Хурлаас гарсан тогтоол шийдвэрийг танилцуулан мэдээлэлээ сонсъё гарын авлагыг боловсруулан өрх бүрт хүргэж ажилласан байна. Уулзалтын дараа бөхийн барилдаан, эмэгтэй гар барилдаан, дартс, малчид дуулж байна тэмцээнийг тус тус зохион байгуулж өргөмжлөл, медаль, мөнгөн шагналаар шагнаж урамшуулсан байна.

Нутгийн удирдлагын холбоонд Иргэдийн төлөөлөгчдийн хурал, Багийн иргэдийн нийтийн хурлын зүгээс мөнгөн тусламжийг хүргэсэн байна.

**Цээл сумын ИТХ:-**

Цээл сумын ИТХ-ын тэргүүлэгчдийн ээлжит хуралдаан 10-р сарын 31-нд хуралдахаар болж дараах асуудлыг хэлэлцэхээр тогтсон байна. Үүнд:

1. Хүнсний эрхийн бичиг хөтөлбөрийн хэрэгжилт
2. Эрүүл мэндийн төвийн үйл ажиллагааны мэдээлэл
3. Цагдаагийн байгууллагын 2019 оны үйл ажиллагааны мэдээлэл
4. Авлигын эсрэг үндэсний хөтөлбөрийг хэрэгжүүлэх арга хэмжээний сумын төлөвлөгөөний хэрэгжилт, Төрийн байгууллагын шударга ёс, ил тод байдлыг хангах, авлигаас урьдчилан сэргийлэх ажлын төлөвлөгөөний хэрэгжилт /байгууллага тус бүрээр /
5. Хөдөлмөр эрхлэлтийг дэмжих хөтөлбөрийн хэрэгжилт
6. “Золбоо” цэцэрлэгийн өнгөрсөн хичээлийн жилийн үйл ажиллагааны тайлан

ДУС-ээс өөрийн албан байгууллагын болон дээд шатны байгууллага, албан хаагчдаас 21 бичиг тоот захидал, мэдээлэл, олон нийтийн зар мэдээний хэсгээс 53 зар мэдээг хүлээн авч танилцан, шаардлагатай мэдээлэл бичиг тоотыг хэвлэн авч бүртгэлжүүлж ажилласанаас гадна сумын ЗДТГ-ын шуурхай мэдээлэл Даваа гараг бүрийн 09:00 цагт болж хэвшсэн, шуурхайд 3 удаа оролцон байгууллагын болон өөрийн албан тушаалын 7 хоногт хийж гүйцэтгэсэн ажлын тайлан мэдээлэл, ирэх 7 хоногийн төлөвлөгөөг танилцуулж оролцсон байна.

10 дугаар сарын 1-ний өдөр сумын ахмадын баяр тэмдэглэх үйл ажиллагаа, анхны атарчин, ахмад тариаланч 5 хүний хөдөлмөрийн алдрыг тэмдэглэх хүндэтгэл үзүүлэх ажиллагааг зохион байгуулж тус арга хэмжээнд 168 ахмадууд оролцсон байна.

10 дугаар сарын 17-нд Зуунмод суманд “Мерит зарчимд суурилсан манлайлал” төрийн албан хаагчдын зөвлөгөөнд сумын төр захиргааны 4 төлөөлөгчийн хамт оролцож энэ сарын 21-22 нд Удирдлагын академи дээр эрхэлсэн түшмэлүүдэд зориулсан сургалтад оролцсон, 23 нд Тунгаамал төв ТББ-аас зохион байгуулсан сургалт, 24-25нд Борнуур суманд болсон “Иргэдийн оролцоог хөгжүүлэх замаар орон нутгийн тэргүүлэх ач холбогдол бүхий хөрөнгө оруулалтыг төлөвлөх, хэрэгжүүлэх, хяналт шинжилгээ үнэлгээ хийх ажлын удирдлага, зохион байгуулалтыг сайжруулах нь” сэдэвт сургалтад сумын удирдлага 6 албан хаагчийн хамт оролцсон байна.

2.Багийн ИНХ-ын үйл ажиллагаа, түүнд зөвлөн туслах чиглэлээр:

10-р сард тус сумын багийн ИНХ хурал хуралдаагүй. Сүүлбуга багийн ИНХ-ын тэргүүлэгчид хуралдаж, 11 дүгээр сарын 4-нд багийн ИНХурал хуралдахаар тов тогтоосон байна.

Багийн ИНХ-ын дарга нарыг 7 хоног бүрийн Даваа гарагт, 10:00 цагт ИТХ-ын даргын өрөөнд ажил төрлийн зөвлөлдөх уулзалт, дотоодын сургалт 2 удаа зохион байгуулсан, сургалт мэдээллийн цагаар нарийн бичгийн дарга шаардлагатай цаг үеийн ажлын талаархи мэдээлэл солилцлоо. Орон нутгийн хөгжлийн сангийн төлөвлөлт, гүйцэтгэл тайлагналд иргэдийн оролцоог хангахад анхаарах асуудал сэдвээр сургалт мэдээлэл хийв. 1 багийн ИНХ-ын дарга өвчний учир оролцоогүй, бусад нь хамрагдсан. Багийн ИНХ-ын дарга нарт сарын ажлын тайланг хүлээн авч урамшуулал олгов. Талынхайрхан, Майхан багийн ИНХ-ын дарга нар Худалдан авах ажиллагааны үнэлгээний хороонд ажиллах А-3 сертификат, эрх авах сургалтад хамрагдсан байна.

ХЯНАСАН:

НАРИЙН БИЧГИЙН ДАРГЫН ҮҮРГИЙГ

ТҮР ОРЛОН ГҮЙЦЭТГЭГЧ Э.ДОРЖСҮРЭН

МЭДЭЭ БЭЛТГЭСЭН:

АЖЛЫН АЛБАНЫ АЖИЛТАН Д.ОЮУНСАЙХАН